钦定古今图书集成/理学汇编/学行典/第135卷 > 易经 > 《谦卦》
## 钦定古今图书集成/理学汇编/学行典/第135卷 > 易经 > 《谦卦》

《象》曰：地中有山，“谦。”君子以裒多益寡，称物平施。

〈大全〉临川吴氏曰：“山在地中，则高者降而下，卑者升而上，一升一降而高卑适平矣。物之多者裒取而使之寡，犹降山之高而使之卑也；物之寡者增益而使之多，犹升地之卑而使之高也，一裒一益而多寡适平矣。”“称物平施，谓称量物之多寡而损益之，然后所施均平，而多者不偏多，寡者不偏寡也。”